Christiansborg, den 6. december 2001

Folketingets repræsentant ved EU

Til

Folketingets Europaudvalg

Ekstraordinært møde i COSAC for europaudvalgsformænd i Bruxelles den 1. december 2001

Ansøgerlandene afviser det belgiske EU-formandskabs forslag om, at ansøgerladene skal være observatører i det kommende EU-konvent. Landene ønsker i stedet at blive repræsenteret som ligeværdige parter med EU-landene i det EU-konvent, der til foråret indleder forberedelserne af regeringskonferencen i 2004 om Unionens fremtid. 

Det var det klare budskab fra alle de repræsentanter fra ansøgerlandenes parlamenter, som lørdag den 1. december deltog i et ekstraordinært møde i Bruxelles for europaudvalgsformændene inden for det såkaldte COSAC-samarbejde. Som Olexi fra Polen udtrykte det på mødet: ”Vi ønsker at være med på lige fod med EU-landene. Det er vores fælles fremtid der skal tales om”. 

Budskabet om ligestilling for ansøgerlandene blev også blev støttet af  flere MP’ere fra EU-landene. Bl.a. var der fuld støtte fra den tyske Forbundsdags repræsentant. 

Det ekstraordinære møde var blevet indkaldt af det belgiske COSAC-formandskab forud for Laeken-topmødet med henblik på en sidste udveksling af synspunkter om, hvordan man kan give de nationale parlamenter en styrket rolle i fremtidens EU. 

Belgierne ønskede dog først og fremmest at orientere europaudvalgsformændene om resultaterne fra det belgiske parlaments rundrejse til EU-landenes og ansøgerlandenes hovedstæder
. På rundrejsen har belgierne indsamlet de nationale parlamenters synspunkter vedrørende ”deres egen rolle” i den fremtidige europæiske arkitektur. 

Synspunkterne vil blive fremlagt i en rapport, som den belgiske regering vil forelægge stats- og regeringscheferne på Laeken-topmødet i december.

Ønske om styrket rolle til nationale parlamenter

Afrapporteringen fra rundrejsen blev foretaget af  formanden for det belgiske Senats udenrigsudvalg Pierre Chevalier, der sammen med Phillipe Mahoux fra Repræsentanternes hus ledte den belgiske parlamentsdelegation.

Pierre Chevalier understregede i sin gennemgang, at en klar konklusion fra rundrejsen var, at alle nationale parlamenter mente, at de bør have en forstærket rolle i fremtidens EU. Der var dog ikke nogen fælles holdning til, hvordan det skal ske.

Det var ligeledes, ifølge Chevalier, den generelle vurdering i parlamenterne, at der synes at være en kløft mellem Bruxelles og hovedstæderne. En situation som alle nationale parlamenter dog ønsker at forbedre. Udover dette synes der også alle steder at være en manglende viden hos befolkningerne om EU.

Chevalier understregede, at han under sine besøg i de nationale parlamenter havde hørt to forskellige modeller for, hvordan man kan forstærke de nationale parlamenters rolle i det europæiske samarbejde: 

1) at styrke parlamenternes kontrol med deres regeringer i forbindelse med ministrenes deltagelse i lovgivningsarbejdet i EU’s ministerråd.

2) at danne et andet- eller tredjekammer af nationale parlamentarikere på europæisk plan, som enten kan tage sig af kontrollen af EU-institutionernes overholdelse af subsidiaritetsprincippet eller udgøre endnu et lovgivende kammer ved siden af Rådet og Europa-Parlamentet.

I relation til de to modeller nævnte Chevalier forskellige ideer, som var fremkommet under besøgene i hovedstæderne. Bl.a. var det blevet foreslået at styrke COSAC-samarbejdet ved at oprette et permanent COSAC-sekretariat i Bruxelles. Formålet skulle være at sikre større kontinuitet i sekretariatsbistanden til COSAC uden at være så afhængige af Europa-Parlamentets bistand. En anden idé bestod i at gøre det muligt for nationale parlamentarikere at deltage som deres lands repræsentanter på ministerrådsmøderne. Sidstnævnte idé er tidligere blevet fremsat fra fransk side.

Konventet

Specielt Europa-Parlamentets repræsentanter på mødet forsøgte at rette debatten hen imod, hvordan forberedelserne til regeringskonferencen i 2004 skal organiseres. Giorgio Napolitano, der er formand for Europa-Parlamentets forfatningsudvalg, benyttede lejligheden til at gentage Europa-Parlamentets synspunkter fra den resolution, som Parlamentet vedtog den 29. november i Bruxelles.

Her foreslås det bl.a., at konventet skal ledes af et stort præsidium, hvor Europa-Parlamentet skal have to repræsentanter, ligesom de nationale parlamenter skal have to repræsentanter (i alt). Også rådsformandskabet skal repræsenteres i konventet sammen med det efterfølgende rådsformandskab og Kommissionen.  Napolitano mente, at Europa-Parlamentet bør have to repræsentanter, fordi man har haft to observatører med på de seneste to regeringskonferencer
. Det belgiske EU-formandskab har derimod foreslået et lille præsidium sammensat af en formand assisteret af én repræsentant fra hver af de fire øvrige deltagere i konventet: Europa-Parlamentet, Ministerrådet, Kommissionen og de nationale parlamenter.

Det svenske Europaudvalgs formand Søren Lekberg støttede på mødet det danske synspunkt om en stærkere repræsentation i konventet for de nationale parlamenter end de to pladser, som er oplægget fra det belgiske EU-formandskab.

Kommuniké fra det belgiske COSAC-formandskab

Der blev ikke forelagt noget skriftligt oplæg til mødet eller vedtaget nogen form for resolution af europaudvalgsformændene.

I stedet fik alle mødedeltagerne, da mødet var slut, udleveret et (præfabrikeret) slutkommuniké fra det belgiske COSAC-formandskab, som opsummerede debatten på mødet. 

Kommunikeet siger bl.a., at der på mødet var enighed om, at konventet bør ledes af et præsidium udpeget af konventet selv. Dette står i modsætning til den procedurer som stats- og regeringscheferne er enige om for udpegningen af konventets formand, nemlig at denne udpeges på Det Europæiske Råds møde i Laeken til december.

Kommunikeet er vedlagt denne note.

Venlig hilsen

Morten Knudsen

� 	Den belgiske regering har anmodet det belgiske parlament om at foretage en rundrejse til de øvrige EU-landes nationale parlamenter for at indsamle deres synspunkter om, hvilken rolle de nationale parlamenter skal have i den fremtidige europæiske arkitektur. Rejsen blev foretaget af formændene for europaudvalgene i det belgiske parlaments to kamre Phillipe Mahoux (Senatet) og Pierre Chevalier (Repræsentanternes hus).


� 	Europa-Parlamentet har ifølge traktaten (TEU art. 48) ingen repræsentanter på en regeringskonference. Regeringskonferencer afholdes mellem repræsentanter for medlemsstaternes regeringer og Kommissionen. Europa-Parlamentet skal heller ikke godkende det endelige resultat fra en forhandling om en ny traktat på en regeringskonference. Derimod skal Europa-Parlamentet høres i forbindelse med indkaldelsen af en regeringskonference.





